HMPRO ร่วงยาว 6 วันติด รูดต่อ 6% วิตกงบฯ Q2/61 ไม่สดใส โบรกฯลดคำแนะนำเหลือ “ถือ”
HMPRO ร่วงยาว 6 วันติด รูดต่อ 6% วิตกงบฯ Q2/61 ไม่สดใส โบรกฯลดคำแนะนำเหลือ “ถือ” โดยล่าสุด ณ เวลา 14.39 น. อยู่ที่ระดับ 13.50 บาท ลดลง 0.80 บาท หรือ 5.59% สูงสุดที่ระดับ 14.30 บาท ต่ำสุดที่ระดับ 13.40 บาท ด้วยมูลค่าการซื้อขาย 970.46 ล้านบาท
9 พ.ค. 2561

ผู้สื่อข่าวรายงานว่า ราคาหุ้น บริษัท โฮม โปรดักส์ เซ็นเตอร์ จำกัด (มหาชน) หรือ HMPRO ณ เวลา 14.39 น. อยู่ที่ระดับ 13.50 บาท ลดลง 0.80 บาท หรือ 5.59% สูงสุดที่ระดับ 14.30 บาท ต่ำสุดที่ระดับ 13.40 บาท ด้วยมูลค่าการซื้อขาย 970.46 ล้านบาท โดยราคาหุ้นปรับตัวลดลงต่อเนื่องเป็นวันที่ 6 นับตั้งแต่ราคาหุ้นปิดที่ระดับ 15 บาท เมื่อวันที่ 30 เม.ย.61

ด้านนักวิเคราะห์ บล.กสิกรไทย ระบุปรับลดคำแนะนำ HMPRO จาก ซื้อ เป็น ถือ โดยยังคงราคาเป้าหมายที่ 15.60 บาท เนื่องจากราคาหุ้นที่ปรับเพิ่มขึ้น ทำให้มีส่วนต่างระหว่างราคาปัจจุบัน และราคาเป้าหมายที่จำกัด ขณะที่คงประมาณการการเติบโตของกำไรที่ CAGR 3 ปี (2561-63) ที่ 10.6%
นอกจากนี้คาดว่าแนวโน้มผลประกอบการในไตรมาส 2/61 จะชะลอตัวลงจาก 1) การรับรู้ส่วนแบ่งจากสินค้าตราห้างที่ลดลงเนื่องจากยอดขายผลิตภัณฑ์อิเล็กทรอนิกส์ที่เพิ่มขึ้นตามฤดูกาล 2) จำนวนวันฝนตกมากกว่าปกติซึ่งมีแนวโน้มที่จะเป็นอุปสรรคต่อปริมาณลูกค้าที่เข้าร้าน
และ 3) ไม่มีแผนการจัดอีเว้นท์ขนาดใหญ่ แม้ว่าบริษัท จะมีมุมมองเชิงบวกต่อการเติบโตของยอดขายสาขาเดิม (SSSG) ในไตรมาส 2/61 โดยมีแนวทางที่ระบุไว้ในช่วง 6-7% จากฐานที่ต่ำมากในปีที่แล้ว แต่ทางฝ่ายมองว่าเป็นความท้าทายเนื่องจาก SSSG มีแนวโน้มต่ำกว่า 3.0% ในเดือนเมษายน